Sárir Sjálfstæðismenn.

Sjálfstæðismenn eru sárir - það leynir sér ekki, enda ekki við öðru að búast heldur. Þeir eru líka reiðir - það sáum við á Hönnu Birnu og Villa. Hann stóð sig hinsvegar vel miðað við aðstæður - var keikur. Það er það eina sem dugir á stundu sem þessari.

En það er holur tónn í tali flokkssystkina hans um heilindi innan borgarstjórnarflokksins og trúnaðarbrest Björns Inga.

Þetta er sama fólkið og dögum saman sat á svikráðum við borgarstjórann fyrrverandi - m.a. á lokuðum fundum með forystu Sjálfstæðisflokksins. Þjóðin fylgdist með þessu, það var á allra vitorði. Að tala svo um "djúpa vináttu" milli þessa fólks og "sanngirni" þess og "frábært samstarf" á blaðamannafundi þegar meirihlutinn er fallinn vegna óeiningar (og innbyrðis undirferlis) - er eiginlega bara grátbroslegt.

Þá fannst mér líka hjákátleg yfirlýsing Hönnu Birnu um að fullar forsendur hafi verið fyrir því að ná sátt í OR málinu við Björn Inga "ef hann hefði bara verið tilbúinn að fallast á okkar sjónarmið".

Hmmm...... hafi þetta verið samstarfsandinn í meirihlutanum fyrrverandi, þá er kannski ekki skrýtið þó trosnað hafi upp úr samstarfinu.

Já, stundum skipast veður skjótt í lofti - ekki síst í stjórnmálum Ég óska borgarbúum til hamingju með þau umskipti sem nú hafa orðið, og nýja meirihlutanum - ekki síst borgarstjóranum - velfarnaðar í vandasömum aðstæðum.

Fyrri ummæli:

Ummæli:
Það verður ótrúlega spennandi að fylgjast með þessu máli næstu daga og vikur. Ég ætla að bíða með hamingjuóskir til borgarbúa svona allavega fram að jólum, sjá svona hvernig þetta fer af stað. Vona að þetta sé ekki bara allt græðgi og framapot

Verkefni: Tilfinning
Merking: Gleði